ข้อบัญญัติองค์การบริหารส่วนตำบลโนนคูณ เรื่อง การลดหย่อนภาษีบำรุงท้องที่ พ.ศ. 2560
ข้อบัญญัติองค์การบริหารส่วนตำบลโนนคูณ
เรื่อง
การลดหย่อนภาษีบำรุงท้องที่
พ.ศ.
๒๕๖๐[๑]
 

โดยที่เป็นการสมควรตราข้อบัญญัติองค์การบริหารส่วนตำบลโนนคูณ
ว่าด้วยการลดหย่อนภาษีบำรุงท้องที่ในเขตองค์การบริหารส่วนตำบลโนนคูณ

อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่
พ.ศ. ๒๕๐๘ แก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลโนนคูณโดยความเห็นชอบของสภาองค์การบริหารส่วนตำบลโนนคูณและนายอำเภอยางชุมน้อย
จึงตราข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า
ข้อบัญญัติองค์การบริหารส่วนตำบลโนนคูณ เรื่อง การลดหย่อนภาษีบำรุงท้องที่ พ.ศ.
๒๕๖๐

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลโนนคูณตั้งแต่วันที่ได้ปิดประกาศไว้โดยเปิดเผย
ณ ที่ทำการองค์การบริหารส่วนตำบลโนนคูณแล้วเจ็ดวัน

ข้อ ๓ บรรดาข้อบัญญัติองค์การบริหารส่วนตำบล
ข้อบังคับ กฎ ระเบียบ ประกาศ หรือคำสั่งอื่นใดในส่วนที่ได้ตราไว้แล้วซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ ๔ ในข้อบัญญัตินี้
ที่ดิน หมายความว่า พื้นที่ดิน
และให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า บุคคลหรือคณะบุคคล
ไม่ว่าจะเป็นบุคคลธรรมดาหรือนิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน
ปี หมายความว่า ปีปฏิทิน

ข้อ ๕ บุคคลธรรมดาซึ่งเป็นเจ้าของที่ดินแปลงเดียว
หรือหลายแปลงที่อยู่ในเขตองค์การบริหารส่วนตำบลโนนคูณและใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตน หรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่ได้สามไร่
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินทีมีสิ่งปลูกสร้างที่ใช้เป็นสถานการค้าให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง
การลดหย่อนตามเกณฑ์ในข้อนี้
ให้ได้รับการลดหย่อนสำหรับที่ดินที่อยู่ในจังหวัดนครปฐมแต่จังหวัดเดียวกัน

ข้อ ๖ ให้นายกองค์การบริหารส่วนตำบลโนนคูณมีหน้าที่รักษาการตามข้อบัญญัตินี้
และให้มีอำนาจตีความ วินิจฉัยออกระเบียบ ประกาศ
หรือคำสั่งเพื่อปฏิบัติการให้เป็นไปตามข้อบัญญัตินี้


ประกาศ ณ วันที่ ๒๖ ธันวาคม พ.ศ. ๒๕๖๐
ช่วยสิน นามวงศ์
นายกองค์การบริหารส่วนตำบลโนนคูณ











ปวันวิทย์/จัดทำ
๒
สิงหาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๒๖ ง/หน้า ๔๒๙/๔
มิถุนายน ๒๕๖๑